Mac'i pahavara puhul on hetkel valdav suund arvutikasutaja petmisel pahavara vabatahtlikule paigaldamisele. Hea näide on viimasel ründel kasutatud pahavara, tuntud nimede MacSecurity ja MacDefender all, mille levitamisel kasutati seni Windowsi kasutajaid edukalt õngevõtnud metoodikat: kasutaja suunati veebilehele, millel näidatud animatsioon lõi mulje, et arvuti on nakatunud viirusega. Kui kasutaja jäi nähtut uskuma, siis laadis ta alla ning paigaldas vabatahtlikult programmi, mis teda netipahaduse eest kaitseks. Paigaldatud rakendus oli loomulikult pahavara, mis suunas kasutaja suvalistel hetkedel pornolehtedele ja jätkas piinlikke hetkede tekitamist niikaua, kuni inimene oli tasunud nn registreerimistasu.